Hvaða rannsóknir hefur Gunnhildur Óskarsdóttir stundað ? Gunnhildur Óskarsdóttir er dósent í kennslufræði við Deild kennslu - og menntunarfræði við Háskóla Íslands . Rannsóknir hennar hafa einkum beinst að námi og kennslu ungra barna í grunnskóla , náttúrufræðikennslu og kennaramenntun . Bók byggð á doktorsritgerð hennar The Brain Controls Everything var gefin út af Information Age Publishing ( IAP ) árið 2016 . Rannsóknin fjallar um hugmyndir barna um líkamann og hvernig þær þróast í kennslu , áhrif námsefnis , kennsluaðferða og sér í lagi áhrif umræðna á þróun hugmynda barna . Gunnhildur hefur samið námsefni fyrir grunnskóla tengt náttúrufræðikennslu og kennt á fjölda námskeiða fyrir starfandi kennara . Hún tók um árabil þátt í norrænu samstarfsverkefni , Álka , um náttúrufræðimenntun í kennaranámi á Norðurlöndum . Verkefnið var og er styrkt af Nordplus . Rannsóknir Gunnhildar hafa einkum beinst að námi og kennslu ungra barna í grunnskóla , náttúrufræðikennslu og kennaramenntun . Rannsóknaráhugi Gunnhildar beinist einnig að leiðsögn við kennaranema og hvernig unnt er að undirbúa þá undir fjölmenningarlega kennslu í ört breyttu samfélagi . Hún er í stjórn Rannsóknarstofu um þróun skólastarfs og í nýstofnuðum rannsóknarhópi innan Menntavísindasviðs um fjölmenningarlega kennsluhætti - FjölmenningarMenntun ( MultiEd ) . Gunnhildur er fædd árið 1959 . Hún lauk stúdentsprófi frá Menntaskólanum í Hamrahlíð árið 1978 og útskrifaðist sem grunnskólakennari frá Kennaraháskóla Íslands árið 1982 og kenndi við Hvassaleitisskóla í 3 ár . Hún lauk meistaraprófi í uppeldis - og menntunarfræði frá Aberdeen-háskóla í Skotlandi árið 1989 og var ráðin æfingakennari við Æfingaskóla KHÍ ( síðar Háteigsskóli ) sama ár en í því starfi fólst bæði kennsla grunnskólabarna og kennsla í kennslufræði við Kennaraháskóla Íslands . Gunnhildur var ráðin lektor í kennslufræði með áherslu á náttúrufræðikennslu ungra barna við Kennaraháskólann 1999 og hefur starfað við KHÍ og síðar Háskóla Íslands síðan . Doktorsprófi lauk Gunnhildur frá Félagsvísindadeild Háskóla Íslands árið 2006 með áherslu á nám yngri barna í grunnskóla og þróun náms í náttúrufræði . Gunnhildur var deildarforseti Kennaradeildar Menntavísindasviðs Háskóla Íslands árin 2013 – 2017 . Gunnhildur er stofnandi og formaður styrktarfélagsins Göngum saman sem styrkir grunnrannsóknir á brjóstakrabbameini en félagið hefur styrkt meistaranema , doktorsnema og vísindamenn við Háskóla Íslands um rúmlega 80 milljónir síðastliðin 10 ár .